RIJEKA – Općinsko državno odvjetništvo u Rijeci podiglo je optužnicu protiv trojice službenika riječke prometne policije zbog osnovane sumnje da su kao službene osobe tijekom obavljanja svoje dužnosti svjesno nanijeli teške i po život opasne ozljede jednom Riječaninu. Riječ je o kaznenom djelu za koje je zakonom predviđena kazna od tri do dvanaest godina zatvora.

Ozljede o kojima je riječ bile su takve da je oštećenik morao biti podvrgnut operaciji, u protivnom bi umro jer se radilo o razdoru trbušne opne i slezene, serijskom prijelom rebara i unutrašnjem krvarenju.

Dokazi koje je tužiteljstvo prikupilo tijekom istrage uvjerili su, očito, tužiteljicu da stane na stranu oštećenika, unatoč činjenici da se javio liječnicima pet dana nakon incidenta, nakon čega je odmah završio na operacijskom stolu, te da je riječ o višekratnom počinitelju prekršaja.

Riječ je o jednom slučaju privođenja koji se dogodio još u rujnu 2015. godine, oko kojeg je istraga i dokazni postupak u Općinskom državnom odvjetništvu trajao punih godinu dana. Nakon provedenog saslušanja oštećenika i osumnjičenih policajaca, čitavog niza svjedoka, prikupljene dokumentacije i provedenog medicinskog vještačenja od strane ovlaštenog sudskog vještaka, tužiteljstvo je dalo za pravo oštećeniku, 37-godišnjem Riječaninu, da je brutalno pretučen od strane ove trojice policajaca.

Pojednostavljeni sukus ove optužnice tužiteljstva otprilike bi bio ovaj – ušao je alkoholiziran i zdrav u postaju prometne policije, a izašao je s ozljedama zbog kojih je, pet dana kasnije, podvrgnut hitnom kirurškom zahvatu bez kojeg bi, zbog krvarenja u trbušnoj šupljini, umro. Radilo se o serijskom prijelomu od drugog do šestog rebra lijevo, razdoru trbušne maramice, razdoru slezene i opornjaka.

Prometna policija je 26. rujna 2015. u više navrata postupala prema “Marku”: – zaustavljen u Cerniku oko 1,30 sati, s 3,09 promila alkohola – policija mu izriče zabranu upravljanja vozilom – navečer ga »hvataju« u Janka Polić Kamovoj, ali se on ne zaustavlja, pa policija kreće za njim – zaustavljaju ga, Marko odbija alkotestiranje, nema ni vozačku dozvolu i isključuju ga iz prometa – nakon što je policija otišla, on sjeda u auto i dvadesetak minuta kasnije prometna ga opet zaustavlja, na Školjiću – po jednoj verziji pokušao je bijeg, po drugoj je samo izašao iz vozila – dvojac iz prometne patrole ga je oborio potrbuške na pod, stavio mu lisice i odvezao ga u policijsku postaju

Za razliku od tužiteljstva, koje ih teško kazneno tereti, u Policijskoj upravi primorsko-goranskoj nisu našli elemenata za pokretanje disciplinskog postupka protiv ove trojice prometnih policajaca, niti su udaljeni iz službe. Tvrde da su nad uhićenim Riječaninom primijenjena samo zakonita i dozvoljena sredstva prisile. S obzirom na navode tužiteljstva, ostaje nejasno koja to zakonita sredstva prisile mogu nanijeti tako ozbiljne ozljede kao što je puknuće slezene i trbušne opne uz serijski prijelom rebara.

– U svezi pokretanja disciplinskog postupka protiv policijskih službenika, odnosno njihove odgovornosti, upućujemo Vas na odredbe Zakona o policijskim poslovima i ovlastima, odnosno člankom 98. stavak 6. istog Zakona, kojim je propisano da je isključena odgovornost policijskog službenika kada je uporabio sredstva prisile na način propisan zakonom. Što se tiče Vašeg upita kojim tražite pojašnjenje o tome kojim sredstvima prisile se mogu nanijeti teške tjelesne ozljede, napominjemo kako nije u našoj nadležnosti tumačenje mehanizma nastanka bilo kakvih ozljeda. Nadalje, s obzirom na trajanje kaznenog postupka u svezi navedenog predmeta nismo u mogućnosti iznositi detalje i druge informacije, a prikupljena saznanja i relevantnu dokumentaciju dostavili smo mjerodavnom državnom odvjetništvu, stoji u odgovoru koji smo dobili iz ureda načelnice PU PGŽ-a o ovom nemilom slučaju.

Nije prvi put

Skupljajući komadiće ovog mozaika, ispalo je da je lakše doći do optužnice tužiteljstva nego oštećenika nagovoriti da nam ispriča što se dogodilo, bez obzira što je tužiteljstvo stalo na njegovu stranu. Pristao je tek nakon podužeg nagovaranja, uz uvjet da mu ime ne izađe u novinama. Nije nam htio ustupiti ni fotografije iz bolničkog kreveta, snimljene odmah nakon operacije abdomena, na kojima je zamotanog torza, ali se na donjim ekstremitetima i dalje vide ružni, gotovo crni podljevi, čiji oblik jasno sugerira da su nastali od palice ili šipke.

Za potrebe ove priče našeg sugovornika nazvat ćemo zato Marko, a njegovi su pravi podaci poznati redakciji. Marko nije »cvjećka«, već smo spomenuli da je »dobar« znanac policije. On kaže da je u međuvremenu riješio svoj problem s alkoholom.

Nije mu, veli nam, prvi put da je dobio batine od policije, ali tog su puta, dodaje, debelo prekardašili s batinama.

– Dobro su me »ispeglali«. Tukli su me šakama i pendrecima dok su meni ruke bile u lisicama, na leđima, počinje svoju priču Marko dok sjedimo u jednom od kafića u Vitezićevoj ulici.

– Najgore je počelo kad su me priveli u postaju u Ciottinoj, kada mi je pristupio jedan policajac i rekao »Ti zaje….. moje ljude, sad ćeš vidjeti svoga Boga«. Počeo me tući šakom u trbuh, nakon čega me bacio na pod i nastavio mlatiti, zajedno s drugima, kaže Marko, prema čijim navodima je to trajalo oko deset minuta.

Slušajući ga, ispočetka nam nije bilo jasno zašto to odmah nije prijavio već je nakon što su ga pustili iz postaje prošlo gotovo punih pet dana dok konačno, na nagovor prijatelja, nije otišao odvjetniku Nikoli Sabljaru koji ga je, logično, vidjevši tamne podljeve po njegovom tijelu uputio na Hitnu pomoć. S obrade Marko je, doznajemo iz priče, odmah završio na operacijskom stolu jer je imao unutrašnje krvarenje i ozljede koje su ugrožavale njegov život. Njegova medicinska dokumentacija sastavni je dio dokaza koje je priložilo tužiteljstvo.